section_heading: Povijest kluba
paragraph_text: Nogometni klub Sesvete osnovan je 1941. pod nazivom Radnik Sesvete, a službeno je registriran 1945. godine. U sustavu natjecanja sudjeluje godinama sa seniorskom, juniorskom, pionirskom i veteranskom ekipom s više ili manje uspjeha u ligama Zagrebačkog nogometnog saveza (ZNS-a), sve do trenutka kada se događa eksplozija u vojnom skladištu "Duboki Jarak" u travnju 1994. godine, a koje se nalazilo u neposrednoj blizini igrališta i svlačionica. Zbog te havarije, cijeli je kompleks pretvoren u zgarište. Izgorjele su svlačionice, a glavno i pomoćno igralište, kao i asfaltno igralište, izgledalo je poput minskog polja – puno eksplozivnih sredstava i naprava. U nemogućnosti daljnjeg natjecanja i provođenja sportskih aktivnosti radi novonastale situacije, te se godine klub i privremeno gasi; prestaje postojati. Godine 2005. – 11. godina nakon privremene odjave kluba, grupa bivših nogometaša, nogometnih zanesenjaka i entuzijasta, pokreće i ostvaruje ponovno oživljavanje i registraciju NK Radnik Sesvete, uz svesrdnu podršku čelnih ljudi ZNS-a, kao i Vijeća gradske četvrti Sesvete. Krajem godine, sazvana je osnivačka skupština kluba, na kojoj je donesen statut kluba i izabrana su sva tijela upravljanja.